Title: MINISTERSTVO HOSPODÁRSTVA
Author: Katka
Last saved by: agenda0
Company: MHSR

Predkladacia  správa 

	Materiál sa na rokovanie vlády Slovenskej republiky  predkladá ako iniciatívny. 
Práce spojené s vypracovaním spoločného návrhu textu Dohody prebiehajú už od roku 1995, keď boli vymenené prvé verzie dohody. Vo februári 2000 bol macedónskej strane na pracovnom rokovaní v Skopje odovzdaný nový návrh dohody (za prítomnosti vedúceho Obchodno-ekonomického oddelenia pri ZÚ SR v Belehrade a riaditeľa príslušného teritoriálneho odboru Ministerstva hospodárstva SR).  Do októbra 2001 (aj vzhľadom na politickú situáciu v Macedónsku) sme z macedónskej strany neobdržali žiadne stanovisko k slovenskému návrhu. Dňa 18. októbra 2001, počas oficiálnej návštevy ministerky zahraničných vecí Macedónskej republiky na Slovensku, sa uskutočnilo aj rokovanie s ministrom hospodárstva SR, na ktorom pán minister otázku uzavretia predmetnej dohody opätovne otvoril. Následne na to sme koncom novembra 2001 obdržali z macedónskej strany protinávrh dohody. 
Vzhľadom na to, že obidve strany presadzovali svoj návrh dohody, sa na Ministerstve hospodárstva SR uskutočnilo v dňoch 07. - 08. februára 2002 expertné rokovanie medzi zástupcami Ministerstva hospodárstva SR a Ministerstva hospodárstva Macedónskej republiky, s cieľom vypracovať spoločný text návrhu dohody. Na záver rokovania bol dňa 08.  februára 2002 parafovaný text dohody - zo slovenskej strany generálnou riaditeľkou sekcie dvojstrannej obchodnej spolupráce a z macedónskej strany štátnou tajomníčkou ministerstva hospodárstva. 
Predkladaná dohoda je základný zmluvno-právny dokument, ktorého cieľom je rozvíjať obchodno-hospodárske vzťahy medzi Slovenskou republikou a Macedónskou republikou na úrovni podnikateľských subjektov vo všetkých oblastiach hospodárskej spolupráce, ako aj pri vykonávaní spoločných investičných projektov, vrátane spolupráce s tretími krajinami. Návrh textu dohody je vypracovaný v súlade s platnými legislatívnymi predpismi Slovenskej republiky, všeobecne uznávanými zásadami medzinárodného obchodného práva, odporúčaní WTO, ako aj záväzkami Slovenskej republiky, vyplývajúcimi z iných medzinárodných zmlúv. Jej uzatvorenie nekladie žiadne nároky na štátny rozpočet Slovenskej republiky. 
Návrh dohody bol predmetom skráteného pripomienkového konania.